b"\n_START_ARTICLE_\nInternet Engineering Task Force\n_START_PARAGRAPH_\nInternet Engineering Task Force (IETF) utvikler og promoterer Internett-standarder, i n\xc3\xa6rt samarbeid med W3C og standardiseringsorganisasjonene ISO og IEC, og befatter seg spesielt med standardene innen TCP/IP. Standard-dokumenter fra IETF blir publisert i serien Request For Comments (RFC), som er fritt tilgjengelig over Internett.\n_START_SECTION_\nIETFs organisering\n_START_PARAGRAPH_\nIETF er et \xc3\xa5pent standardiseringsorgan, uten noe formelt medlemskap eller krav til medlemmene. Alle deltakere og ledere er frivillige, men arbeidet deres er vanligvis finansiert av deres arbeidsgivere eller sponsorer. For eksempel er den n\xc3\xa5v\xc3\xa6rende lederen finansiert av  VeriSign og USAs regjerings National Security Agency._NEWLINE_IETF er organisert i et stort antall arbeidsgrupper som hver jobber med et spesielt emne. Hver arbeidsgruppe forventes \xc3\xa5 fullf\xc3\xb8re arbeidet innen sitt valgte emne, for deretter \xc3\xa5 bli nedlagt. Hver gruppe har en utvalgt leder (og av og til flere sidestilte ledere), og et charter som beskriver gruppens fokusomr\xc3\xa5de, og n\xc3\xa5r og om hva den forventes \xc3\xa5 presentere sine resultater._NEWLINE_Arbeidsgruppene er organisert i omr\xc3\xa5der (areas) p\xc3\xa5 grunnlag av emnet gruppa jobber med.  N\xc3\xa5v\xc3\xa6rende omr\xc3\xa5der omfatter: Applikasjoner, generelt, Internett, drift og styring, sanntids-applikasjoner og infrastruktur, ruting, sikkerhet og transport. Hvert omr\xc3\xa5de overses av en omr\xc3\xa5deleder (area director (AD)), og de fleste omr\xc3\xa5der har to sidestilte co-ADer. Omr\xc3\xa5delederne har ansvar for \xc3\xa5 utnevne ledere for arbeidsgruppene. Omr\xc3\xa5delederne utgj\xc3\xb8r ogs\xc3\xa5, sammen med IETFs leder, Internet Engineering Steering Group (IESG), som har overordnet ansvar for IETFs operasjoner._NEWLINE_IETF er formelt sett en aktivitet under Internet Society. IETF blir f\xc3\xb8rt tilsyn med av Internet Architecture Board (IAB), som overser dens eksterne forbindelser, og forholdet til RFC-redakt\xc3\xb8ren. IAB er ogs\xc3\xa5 medansvarlig for IETF Administrative Oversight Committee (IAOC), som overser IETF Administrative Support Activity (IASA), som s\xc3\xb8rger for logistisk st\xc3\xb8tte og liknende for IETF. IAB styrer ogs\xc3\xa5 IETFs s\xc3\xb8stergruppe Internet Research Task Force (IRTF), som IETF har mange gruppe-til-gruppe forbindelser med.\n_START_SECTION_\nIETFs arbeidsgrupper\n_START_PARAGRAPH_\nIETFs arbeidsgrupper fungerer etter prinsippet om grov konsensus, de er \xc3\xa5pne for alle som \xc3\xb8nsker \xc3\xa5 delta, de har diskusjoner p\xc3\xa5 en \xc3\xa5pen mailingliste og kan ha m\xc3\xb8ter n\xc3\xa5r IETF har m\xc3\xb8ter. Til forskjell fra for eksempel IEEEs arbeidsgrupper, er konsensus i mailinglisten den endelige autoritet i avgj\xc3\xb8relser. Det forekommer ingen avstemninger, men f\xc3\xb8lges snarere en prosedyre om konsensus-baserte avgj\xc3\xb8relser._NEWLINE_En IETF-arbeidsgruppe opprettes av IESG for \xc3\xa5 arbeide med bestemte oppgaver som beskrives i gruppens charter, og den vil normalt bli lagt ned n\xc3\xa5r det beskrevne arbeidet er fullf\xc3\xb8rt. Dog, i spesielle tilfeller vil arbeidsgruppen i stedet f\xc3\xa5 sitt charter oppdatert for \xc3\xa5 kunne ta p\xc3\xa5 seg nye, passende oppgaver._NEWLINE_Detaljer om arbeidsprosessen for arbeidsgrupper innen IETF kan finnes i RFC 2418.\n_START_SECTION_\nIETF Trust\n_START_PARAGRAPH_\nIETF har ikke status som juridisk person, og dets verdier (copyright i RFC-er, domenenavn, etc.) har derfor blitt ivaretatt p\xc3\xa5 IETFs vegne av enten Internet Society eller CNRI. I 2006 ble en IETF Trust opprettet for \xc3\xa5 ivareta disse verdiene, og som opprettere av trusten overf\xc3\xb8rte ISOC og CNRI disse verdiene til trusten._NEWLINE_IETF Trust beskrives i RFC 4371 og i IETF Trust agreement.\n_START_SECTION_\nHistorie\n_START_PARAGRAPH_\nDet f\xc3\xb8rste m\xc3\xb8tet i IETF fant sted 16. januar 1986, og bestod av 21 forskere finansiert av USAs myndigheter. Representanter for leverand\xc3\xb8rer utenom myndighetene ble invitert fra og med det fjerde m\xc3\xb8tet. Fra da av har alle IETFs m\xc3\xb8ter v\xc3\xa6rt \xc3\xa5pne for alle. Mesteparten av IETFs arbeid utf\xc3\xb8res imidlertid via mailinglistene, og tilstedev\xc3\xa6relse p\xc3\xa5 m\xc3\xb8ter er ikke et krav for bidragsytere._NEWLINE_De f\xc3\xb8rste m\xc3\xb8tene var sm\xc3\xa5, med f\xc3\xa6rre enn 35 personer til stede p\xc3\xa5 hvert av de f\xc3\xb8rste fem m\xc3\xb8tene, og med en maks deltagelse p\xc3\xa5 120 (p\xc3\xa5 det tolvte m\xc3\xb8tet i januar 1989) p\xc3\xa5 de f\xc3\xb8rste 13 m\xc3\xb8tene. Det har vokst i b\xc3\xa5de deltagelse og omfang siden da, og hadde et maks deltakertall p\xc3\xa5 nesten 3000 p\xc3\xa5 IETF-m\xc3\xb8tet i desember 2000 i San Diego. Deltagerantallet gikk ned etter restruktureringen i industrien tidlig p\xc3\xa5 2000-tallet, og ligger n\xc3\xa5 p\xc3\xa5 rundt 1300._NEWLINE_I l\xc3\xb8pet av f\xc3\xb8rste del av 1990-tallet endret IETF institusjonell form, fra \xc3\xa5 v\xc3\xa6re en aktivitet underlagt amerikanske myndigheter, til en uavhengig internasjonal aktivitet forbundet med Internet Society._NEWLINE_IETF har fra tid til annen blitt tilskrevet nesten magiske evner av fagpressen, som antok at dets mekanismer var ansvarlige for Internetts suksess, ettersom IETF arbeider med Internetts kjerneprotokoller. Virkeligheten \xe2\x80\x93 at det er en gruppe ingeni\xc3\xb8rer som lager spesifikasjoner som gj\xc3\xb8r det mulig for mange forskjellige leverand\xc3\xb8rers produkter \xc3\xa5 interoperere p\xc3\xa5 tvers av nettverk \xe2\x80\x93 er betydelig mer prosaisk._NEWLINE_Detaljene rundt IETFs drift har endret seg betydelig ettersom de har vokst, men den grunnleggende mekanismen er fortsatt publisering av utkast til spesifikasjoner, evaluering og uavhengig testing fra deltagernes side, og p\xc3\xa5f\xc3\xb8lgende re-publikasjon. Interoperabilitet er den viktigste testen for at IETF's spesifikasjoner skal bli standarder. De fleste av dets spesifikasjoner er fokusert p\xc3\xa5 enkeltprotokoller snarere enn tett sammenvevde systemer. Dette har gjort det mulig for protokollene \xc3\xa5 kunne benyttes innen mange forskjellige systemer, og dets standarder blir rutinemessig gjenbrukt av organisasjoner som lager ferdig utviklede arkitekturer (for eksempel 3GPP IMS)._NEWLINE_Ettersom IETF setter sin lit til frivillige, og har \xc2\xabgrov konsensus og kode som kj\xc3\xb8rer\xc2\xbb som sitt grunnlag, s\xc3\xa5 kan arbeidet imidlertid g\xc3\xa5 tregt n\xc3\xa5r antallet frivillige enten er for lite til \xc3\xa5 f\xc3\xa5 fremgang, eller s\xc3\xa5 stort at konsensus blir vanskelig. For protokoller som SMTP, som brukes til \xc3\xa5 distribuere e-mail til hundrevis av millioner av brukere, s\xc3\xa5 er det ogs\xc3\xa5 betydelig motstand mot enhver endring som ikke er fullt ut bakoverkompatibel. Det p\xc3\xa5g\xc3\xa5r arbeid innen IETF vedr\xc3\xb8rende m\xc3\xa5ter \xc3\xa5 forbedre arbeidshastigheten p\xc3\xa5, men ettersom antallet frivillige med meninger om dette er h\xc3\xb8yt, s\xc3\xa5 har det tatt tid \xc3\xa5 utvikle konsensusmekanismer for m\xc3\xa5ter \xc3\xa5 oppn\xc3\xa5 dette p\xc3\xa5."